A BIZOTTSÁG HATÁROZATA
(2007. október 25.)
Bulgária és Románia csatlakozási okmánya VI. melléklete függelékének egyes bolgár tejfeldolgozó létesítmények tekintetében történő módosításáról
(az értesítés a C(2007) 5170. számú dokumentummal történt)
(EGT-vonatkozású szöveg)
(2007/689/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási okmányára és különösen annak VI. melléklete 4. fejezete B. szakasza f) bekezdésének első albekezdésére,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (1) és az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2) bizonyos szerkezeti követelményekről rendelkezik az ezen rendeletek hatálya alá tartozó létesítmények esetében.
(2)
Bulgária és Románia csatlakozási okmányának VI. melléklete 4. fejezete B. szakaszának a) és c) bekezdése úgy rendelkezik, hogy bizonyos, ezekben a rendeletekben meghatározott szerkezeti követelmények - bizonyos feltételek mellett - 2009. december 31-ig nem vonatkoznak azokra a bulgáriai létesítményekre, amelyek fel vannak sorolva a csatlakozási okmány VI. melléklete függelékének I. és II. fejezetében.
(3)
A VI. melléklet függelékének I. fejezete tartalmazza a követelményeknek megfelelő és nem megfelelő tej fogadására és elkülönítés nélküli feldolgozására jogosult, követelményeknek megfelelő tejfeldolgozó létesítmények jegyzékét, míg a függelék II. fejezetében a követelményeknek megfelelő és nem megfelelő tej fogadására és elkülönített feldolgozására jogosult, követelményeknek megfelelő tejfeldolgozó létesítmények jegyzéke szerepel.
(4)
A létesítmények ezen jegyzékeit a Bulgária és Románia csatlakozási okmánya VI. melléklete függelékének az egyes bolgár tejfeldolgozó létesítmények tekintetében történő módosításáról szóló, 2006. december 22-i 2007/26/EK bizottsági határozat (3) módosította.
(5)
Bulgária a tejágazatban most felülvizsgálta a helyzetet, és újraértékelte a VI. melléklet függelékének I. és II. fejezetében felsorolt létesítményeket.
(6)
Az értékelés szerint az I. fejezetben felsorolt létesítmények nem felelnek meg a 852/2004/EK rendeletben meghatározott szerkezeti követelményeknek. Ezért ezeket a létesítményeket törölni kell az I. fejezetben szereplő jegyzékből. Csak azon 11 létesítmény maradhat a II. fejezetben szereplő jegyzékben, amelyek számára nem jelent gyakorlati nehézséget a tej külön gyártósorokon történő megfelelő feldolgozása.
(7)
A közösségi jogszabályok egyértelműsége érdekében a Bulgária és Románia csatlakozási okmánya VI. melléklete függelékének I. és II. fejezetében szereplő jegyzékeket helyénvaló felváltani az e határozat mellékletében található jegyzékkel.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Bulgária és Románia csatlakozási okmánya VI. mellékletének függeléke helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2007. október 25-én.